สวัสดีครับเพื่อน ๆ วันนี้ผมมีรับแจ้งมาว่า มีร้านอาหารญี่ปุ่นเปิดใหม่ ซึ่งร้านนี้เนี้ยเค้าเน้นหนักจัดเต็มไปทางเมนูเส้นอย่าง อุด้ง (Udon) แน่นอนว่าต้องที่ร้านนี้เท่านั้นครับ Shin Chan Udon (ชินจัง อุด้ง)


ร้าน Shin Chan Udon เป็นร้านเปิดใหม่ใส ๆ ซิง ๆ อยู่ใกล้สี่แยกรวมโชคครับ หากเพื่อน ๆ เดินทางมาจากแยกโรงบาลเทพปัญญา ให้ตรงไปทางสี่แยกรวมโชคเลยครับ แล้วพอถึงสี่แยกวงแหวนก็ให้ยูเทิร์นกลับรถได้เลย จากนั้นรีบชิดซ้ายเลี้ยวเข้าโครงการทางซ้ายทันที แล้วตรงเข้าไปอีกซักหน่อย ร้านจะอยู่ทางขวามือเลยครับ


จุดเด่นของที่ร้านนี้ก็คือเรื่องเส้นอุด้งครับ เพราะเส้นอุด้งทั้งหมดที่ใช้อยู่ภายในร้านนั้นเป็นเส้นสดที่ทำขึ้นมาเอง ไม่ได้ใช้เส้นสำเร็จรูปแต่อย่างใดครับ ดังนั้นในเรื่องของรสชาติ และ สัมผัสที่เหนียวนุ่มนั้นผมบอกได้เลยว่าสุดยอดจริง ๆ !


ชินจังอุด้ง (99 บาท) เมนูนี้เป็นเหมือนกับเมนู Signature ของร้านนี้เลยก็ว่าได้ อุด้งเส้นนุ่มเหนียวเสิร์ฟมาในน้ำซุปร้อน ๆ ที่หากลองซดเพียงช้อนเดียว ก็แทบจะทำให้เรานั้นหลอมละลายไปกับรสชาติอันแสนกลมกล่อมของมัน เท่านั้นยังไม่พอผักทอดที่เสิร์ฟมาพร้อมกันนั้น ก็ดีงามหอมหวานเต็มรสชาติของ ฟักทอง แครอท และ หอมหัวใหญ่ แบบเต็มคำ!


ส่วนคนที่ชอบรสชาติแบบเข้มข้น นาเบะยากิ (129 บาท) คือเมนูที่เพื่อน ๆ ตามหาอยู่ครับ อุด้งร้อน ๆ เสิร์ฟมาในรูปแบบของหม้อไฟญี่ปุ่น ที่อัดแน่นไปด้วยกุ้งเทมปุระ ไข่ต้ม ต้นหอมญี่ปุ่น เห็ดเข็มทอง เสิร์ฟร้อน ๆ พร้อมน้ำซุปรสหวานเข้มข้นกลมกล่อมด้วยมิริน ตามตำรับญี่ปุ่นแท้ ๆ 


ยากิอุด้ง (79 บาท) เมนูกระทะร้อน ที่ทางร้านได้เอาเส้นอุด้ง กะหล่ำปลี เบคอน และแครอท ผัดเข้ากับซอสผัดสูตรเฉพาะ จากนั้นตอกไข่ออนเซ็นลงไปตรงกลาง แล้วจึงโรยปิดท้ายด้วยต้นหอม และ ปลาโอแห้ง พอคลุกเคล้าทั้งหมดเข้าด้วยกันแล้วหวาน ๆ เค็ม ๆ มัน ๆ จานนี้แหละใช่เลย!


อุด้งเย็น กุ้งเทมปุระ (99 บาท) เมนูกินแบบง่าย แต่กรี๊ดแบบมากมาย เส้นอุด้งนุ่ม ๆ เสิร์ฟมาพร้อมชุดเทมปุระรวมชุดใหญ่ไฟกระพริบ ที่มีทั้งกุ้ง รากบัว มะเขือม่วง หอมหัวใหญ่ แครอท มาให้ทานพร้อมดาชิสำหรับอุด้งเย็นรสเข้มข้น


สำหรับคนที่อยากกินแบบจัดหนักจุใจ ผมขอแนะนำว่าให้สั่งมาเป็นชุดเลยน่าจะคุ้มที่สุด ซึ่งที่นี่ก็มีให้เลือกทั้งชุดอุด้ง อย่าง ชุดอุด้งทาโกะยากิ (119 บาท) ที่มาแบบจัดเต็มไม่ว่าจะเป็นอุด้งชามโต สลัดมันฝรั่ง และ ทาโกะยากิ นอกจากนี้ก็ยังมี ข้าวชุดปลาแซลมอนย่างเกลือ (149 บาท) ที่เตรียมพร้อมเอาไว้บริการคนที่ต้องการทานข้าวร้อน ๆ พร้อมปลาแซลมอนชิ้นโต และ ซุปมิโสะหอมกรุ่น อีกด้วย


ปิดท้ายกับมื้อนี้ด้วย หมูชาชู (59 บาท) บอกเลยว่ากินเพลินมาก เวลาที่คีบเข้าปากนี้รู้สึกได้เลยถึงความฉ่ำ ของหมูชาชูที่ทำขึ้นมาตามตำรับญี่ปุ่นแท้ ๆ ที่ราดด้วยซอสเทริยากิรสหวานสูตรเฉพาะ สำหรับเมนูนี้ผมแนะนำเลยนะครับว่า ควรสั่งมากินเลยคนละจาน จะได้ไม่ต้องทะเลาะแล้วแย่งกัน